b'\n_START_ARTICLE_\nEdward Hopper\n_START_SECTION_\nBiografija\n_START_PARAGRAPH_\nEdvardas Hoperis gim\xc4\x97 1882\xc2\xa0m. liepos 22 d. Naieko kaime prie Hadsono up\xc4\x97s netoli Niujorko vidutin\xc4\x97s pad\xc4\x97ties \xc5\xa1eimoje, kurioje buvo skatinamas atskleisti meninius talentus. 1899\xe2\x88\x921900\xc2\xa0m. E. Hoperis mok\xc4\x97si iliustratori\xc5\xb3 mokykloje Niujorke, 1900\xe2\x88\x921906\xc2\xa0m. \xe2\x88\x92 Niujorko dail\xc4\x97s mokykloje, vadovaujamas impresionistinio tapytojo William Merritt Chase ir Robert Henri, kuris skatino mokinius tapyti kasdienius urbanistinius subjektus realistine maniera. Baig\xc4\x99s mokslus E. Hoperis dirbo iliustratoriumi. Iki 1910\xc2\xa0m. tris kartus lank\xc4\x97si Pary\xc5\xbeiuje ir kitur Europoje. Buvo paveiktas E. Dega ir E. Man\xc4\x97 k\xc5\xabrini\xc5\xb3. Tuometiniai modernistiniai jud\xc4\x97jimai, fovizmas ir kubizmas, jo nesudomino._NEWLINE_1910\xc2\xa0m. E. Hoperis eksponavo Nepriklausom\xc5\xb3j\xc5\xb3 dailinink\xc5\xb3 parodoje Niujorke, 1913\xc2\xa0m. \xe2\x88\x92 garsioje Arsenalo parodoje. Jo paveikslai nesusilauk\xc4\x97 ypatingo d\xc4\x97mesio. E. Hoperis taip pat \xc4\xafvald\xc4\x97 oforto grafikos technik\xc4\x85 \xe2\x88\x92 \xc5\xa1ie k\xc5\xabriniai jam buvo komerci\xc5\xa1kai s\xc4\x97kmingesni. Pirmoji E. Hoperio personalin\xc4\x97 paroda \xc4\xafvyko 1920\xc2\xa0m. Vitni studijos klube Niujorke, kurioje buvo parodyti 16 dailininko paveiksl\xc5\xb3, bet nei vienas i\xc5\xa1 j\xc5\xb3 nebuvo parduotas. Dailininkas gyveno Niujorko Grinvi\xc4\x8do kaimo priemiestyje ir vasaras leisdavo Naujosios Anglijos vietov\xc4\x97se. Kita jo paroda po keleri\xc5\xb3 met\xc5\xb3 Frank K. M. Rehn galerijoje Niujorke sulauk\xc4\x97 didel\xc4\x97s komercin\xc4\x97s s\xc4\x97km\xc4\x97s, visi jos paveikslai buvo parduoti. 1923\xc2\xa0m. E. Hoperis ved\xc4\x97 dailinink\xc4\x99 Josephine Verstille Nivison, kuri da\xc5\xbenai jam pozavo paveikslams, pad\xc4\x97jo studijoje, skatino dirbti akvarele._NEWLINE_1930\xc2\xa0m. E. Hoperio paveiksl\xc4\x85 \xe2\x80\x9eNamas prie gele\xc5\xbeinkelio\xe2\x80\x9c (1925) \xc4\xafsigijo Niujorko \xc5\xa1iuolaikinio meno muziejus. 1933\xc2\xa0m. \xc5\xa1iame muziejuje \xc4\xafvyko pirmoji dailininko k\xc5\xabrini\xc5\xb3 retrospektyvin\xc4\x97 paroda. Dailininko k\xc5\xabriniai sulauk\xc4\x97 palankaus kritik\xc5\xb3 vertinimo. E. Hoperio k\xc5\xabrybai buvo b\xc5\xabdingas ai\xc5\xa1ki\xc5\xb3 objekt\xc5\xb3 kont\xc5\xabr\xc5\xb3 ir rai\xc5\xa1kios \xc5\xa1viesos vaizdavimas. Did\xc5\xbei\xc4\x85j\xc4\x85 jo k\xc5\xabrybos dal\xc4\xaf sudar\xc4\x97 urbanistiniai vaizdai ir Naujosios Anglijos peiza\xc5\xbeai. Jis vaizdavo vieni\xc5\xa1us namus, tiltus, apleistas degalines, gele\xc5\xbeinkel\xc4\xaf, da\xc5\xbeniausiai be \xc5\xbemoni\xc5\xb3. 1930\xe2\x88\x921950\xc2\xa0m. Hoperis su \xc5\xbemona beveik kiekvien\xc4\x85 vasar\xc4\x85 vie\xc5\xa1\xc4\x97davo Keip Kodo pusiasalyje Masa\xc4\x8dusetse, ypa\xc4\x8d Trerou mieste, kur pasistat\xc4\x97 nam\xc4\x85. Menininkas prad\xc4\x97jo daugiau keliauti, automobiliu keliavo \xc4\xaf Kalifornij\xc4\x85, keturis kartus lank\xc4\x97si Meksikoje. Jo paveikslai vaizdavo tradicin\xc4\x97s amerikie\xc4\x8di\xc5\xb3 kult\xc5\xabros konflikt\xc4\x85 su nauj\xc5\xb3j\xc5\xb3 laik\xc5\xb3 progresyvumu._NEWLINE_1952\xc2\xa0m. E. Hoperis atstovavo JAV Venecijos bienal\xc4\x97je. Dailininkas buvo vienu pripa\xc5\xbein\xc4\x8diausi\xc5\xb3 JAV tapytoj\xc5\xb3, kritikai jam priskyr\xc4\x97 nacionalinio JAV k\xc5\xabr\xc4\x97jo vard\xc4\x85. Pats dailininkas tikino, kad savo paveiksluose band\xc4\x97 i\xc5\xa1reik\xc5\xa1ti asmeninius \xc4\xafsp\xc5\xabd\xc5\xbeius, o ne ie\xc5\xa1kojo nacionalini\xc5\xb3 ypatum\xc5\xb3. Tuo metu i\xc5\xa1populiar\xc4\x97jo abstrak\xc4\x8diojo ekspresionizmo dailininkai ir JAV praturt\xc4\x97jimas, optimizmas nesiderino su E. Hoperio paveiksl\xc5\xb3 vieni\xc5\xa1umo, atskirties nuotaika, ta\xc4\x8diau dailininkas neprarado populiarumo. Edvardas Hoperis mir\xc4\x97 1967\xc2\xa0m. gegu\xc5\xbe\xc4\x97s 15 d. Niujorke. Jis padar\xc4\x97 didel\xc4\x99 \xc4\xaftak\xc4\x85 kitiems JAV realistiniams tapytojams, popmenininkams, naujojo realizmo k\xc5\xabr\xc4\x97jams.'